กรมอนามัย เตือนประชาชนกินเลี้ยงปีใหม่ ควรเลี่ยงอาหารสุกๆ ดิบๆ  ผักสดล้างไม่สะอาด หวั่นเสี่ยงเกิดโรคพยาธิ โรคอุจจาระร่วงและอาหารเป็นพิษ
กรมอนามัย เตือนประชาชนกินเลี้ยงปีใหม่ ควรเลี่ยงอาหารสุกๆ ดิบๆ ผักสดล้างไม่สะอาด หวั่นเสี่ยงเกิดโรคพยาธิ โรคอุจจาระร่วงและอาหารเป็นพิษ พญ.พรรณพิมล วิปุลากร อธิบดีกรมอนามัย กล่าวถึงการปรุงอาหารสำหรับกินเลี้ยงช่วงปีใหม่ ควรเลี่ยงการปรุงอาหารสุกๆ ดิบๆ ควรเลือกกินอาหารที่ปรุงสุกร้อนอย่างทั่วถึงโดยเฉพาะหาเป็นเนื้อสัตว์ควรผ่านความร้อนด้วยอุณหภูมิ 70 องศาเซลเซียส นาน 5 -10 นาที ซึ่งเป็นช่วงความร้อนที่สามารถฆ่าพยาธิและเชื้อโรคได้ การกินอาหารสุกๆ ดิบๆ ไม่ผ่านความร้อน หรือใช้ความร้อนในระยะเวลาเพียงสั้นๆ เช่น ลาบหมู ก้อยเนื้อ อาจทำให้เพิ่มโอกาสเสี่ยงต่อการเกิดโรคพยาธิตัวตืด รวมทั้งอาจมีการปนเปื้อนเชื้อโรคที่เป็นอันตรายและสารพิษตกค้างที่อาจก่อให้เกิดโรคอุจจาระร่วงและอาหารเป็นพิษได้ ดังนั้น จึงต้องระมัดระวังในการบริโภคอาหารเป็นพิเศษ ทุกเมนูควรปรุงประกอบให้ถูกต้องตามหลักปฏิบัติที่ดี เน้นสุก สะอาด วัตถุดิบก็ควรเลือกซื้อจากแหล่งที่เชื่อถือได้ เช่น ตลาดที่ได้มาตรฐาน ตลาดสดน่าซื้อของกรมอนามัย สำหรับผักสดก่อนกินหรือนำผักมาปรุงอาหาร ต้องล้างให้สะอาดทุกครั้ง เพื่อป้องกันการปนเปื้อนของเชื้อจุลินทรีย์และพยาธิ ด้วย 3 วิธีง่ายๆ คือ ล้างด้วยน้ำไหลโดยแช่น้ำนาน 15 นาที จากนั้นเปิดน้ำไหลแรงพอประมาณ คลี่ใบผักถูไปมาประมาณ 2 นาที  แช่ด้วยน้ำผสมส้มสายชู นาน 15 นาที ด้วยสัดส่วนน้ำ 4 ลิตร ต่อน้ำส้มสายชู 1 ช้อนโต๊ะ หรือแช่ด้วยน้ำผสมผงฟูหรือเบกกิ้งโซดา นาน 15 นาที ด้วยสัดส่วน น้ำ 10 ลิตร ต่อผงฟูครึ่งช้อนโต๊ะ สำหรับผักบางชนิด เช่น คะน้า กะหล่ำ ถั่วฝักยาว หากมีคราบขาวจับที่กาบใบหรือฝักมากเกินไปรวมถึงผักที่มีปล้อง เช่น ผักกะเฉด ผักบุ้ง ควรล้างน้ำหลายๆ ครั้ง และคลี่ใบถู หรือล้างด้วยการเปิดน้ำไหลผ่านอย่างน้อย 2 นาที เพื่อความปลอดภัยและลดการปนเปื้อนของสารเคมีและยาฆ่าแมลง